CELEX: 32020D0758
Language: sk
Date: 2020-06-04 00:00:00
Title: Vykonávacie rozhodnutie Komisie (EÚ) 2020/758 zo 4. júna 2020 o opatreniach, ktoré má Spojené kráľovstvo prijať v súvislosti so škodcami Xylella fastidiosa a Ceratocystis platani [oznámené pod číslom C(2020) 3604] (Iba anglické znenie je autentické)

9.6.2020   
               
               
                  SK
               
               
                  Úradný vestník Európskej únie
               
               
                  L 179/8
               
            
         VYKONÁVACIE ROZHODNUTIE KOMISIE (EÚ) 2020/758
         zo 4. júna 2020
         o opatreniach, ktoré má Spojené kráľovstvo prijať v súvislosti so škodcami Xylella fastidiosa a Ceratocystis platani
         
         
            
               [oznámené pod číslom C(2020) 3604]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 52 ods. 4 v spojení s článkom 131 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (2),
         keďže:
         
                     (1)
                  
                  
                     V súlade s článkom 127 ods. 1 Dohody o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu sa právo Únie uplatňuje na Spojené kráľovstvo a v Spojenom kráľovstve počas prechodného obdobia stanoveného v uvedenej dohode. Toto prechodné obdobie sa skončí 31. decembra 2020.
                  
               
                     (2)
                  
                  
                     V súlade s článkom 52 ods. 1 nariadenia (EÚ) 2016/2031 Spojené kráľovstvo oznámilo 10. marca 2020 Komisii opatrenie, ktoré by podľa neho mala Únia prijať okrem iného aj proti Xylella fastidiosa a Ceratocystis platani (ďalej len „špecifikovaní škodcovia). V súlade s článkom 52 ods. 2 uvedeného nariadenia Spojené kráľovstvo takisto oznámilo dočasné vnútroštátne opatrenia, ktoré plánuje zaviesť, ak by uvedené opatrenie nebolo prijaté.
                  
               
                     (3)
                  
                  
                     Pokiaľ ide o Xylella fastidiosa, Spojené kráľovstvo uviedlo, že zachytenie infikovaných olivových stromov v roku 2018 Belgickom a nedávny prípad z talianskej Vincy v roku 2019 poukazujú na riziko, že na územie Spojeného kráľovstva budú premiestnené infikované rastliny bez toho, aby mali viditeľné symptómy. Spojené kráľovstvo ďalej tvrdilo, že súčasné opatrenia Únie týkajúce sa daného škodcu neriešia riziká zdôraznené v posúdení rizika škodcu (3)
                        Xylella fastidiosa a že neexistujú žiadne dôkazy o tom, že by súčasné preskúmanie opatrení Únie obsahovalo požiadavky, ktoré Spojené kráľovstvo v minulosti navrhovalo. Takisto uviedlo, že súčasné opatrenia Únie proti Xylella fastidiosa stanovené vo vykonávacom rozhodnutí Komisie (EÚ) 2015/789 (4) a v návrhu aktu, ktorý bol členským štátom predložený na pripomienkovanie a ktorým sa má uvedené rozhodnutie zrušiť, neriešia potrebu sprísnených požiadaviek týkajúcich sa týchto hostiteľských druhov. Spojené kráľovstvo ďalej tvrdilo, že neprijateľná úroveň rizika spojeného so škodcom pretrváva a že plánuje preto zaviesť vnútroštátne opatrenia podľa článku 52 nariadenia (EÚ) 2016/2031, keďže Únia príslušné požiadavky, ktoré od nej očakávalo, nezohľadnila.
                  
               
                     (4)
                  
                  
                     Spojené kráľovstvo ďalej uviedlo, že jeho navrhované opatrenie okrem iného zakazuje vstup rastlín Coffea a Polygala myrtifolia L., okrem plodov a semien, z tretích krajín vrátane Únie do Spojeného kráľovstva. Ďalej stanovuje požiadavku, aby vstup alebo premiestňovanie rastlín Olea europaea L., Lavandula, Nerium oleander L., Prunus dulcis L. a Rosmarinus officinalis L., okrem plodov a semien, ktoré boli pestované v oblastiach Únie, kde nie je známy výskyt škodcu, bol povolený iba vtedy, ak sa pestovali najmenej jeden rok pred ich vývozom na registrovanom a kontrolovanom mieste, ktoré je obkolesené zónou 200 m bez výskytu škodcu, každoročne sa podrobili prehliadkam založeným na intenzívnom odbere vzoriek a testovaní a bezprostredne pred ich premiestnením bola vykonaná ďalšia prehliadka. V prípade vstupu alebo premiestňovania nezakorenených odrezkov Lavandula, Nerium oleander L. a Rosmarinus officinalis L. do Spojeného kráľovstva by tieto odrezky mali pochádzať z materských rastlín, ktoré spĺňajú vyššie uvedené podmienky. V prípade oblastí, v ktorých je známy výskyt škodcu, je dovoz Olea europaea L. a Prunus dulcis L. z Únie do Spojeného kráľovstva povolený len vtedy, ak sú počas štyroch rokov pred ich vývozom alebo v prípade mladších rastlín počas celého ich života pestované vo fyzicky chránenej prevádzke.
                  
               
                     (5)
                  
                  
                     Pokiaľ ide o Ceratocystis platani, Spojené kráľovstvo uviedlo, že po reklasifikácii uvedeného škodcu ako karanténneho škodcu Únie podľa vykonávacieho nariadenia Komisie (EÚ) 2019/2072 (5) boli označenia chránených zón zrušené a v súčasnosti je možné premiestňovať stromy Platanus z výrobných prevádzok v infikovaných oblastiach na základe osobitných požiadaviek. Podľa Spojeného kráľovstva nové požiadavky uvedené v bode 17 prílohy XIII k vykonávaciemu nariadeniu (EÚ) 2019/2072, v ktorých sa stanovuje dodatočná možnosť pestovať rastliny na mieste výroby bez výskytu škodcu, neposkytujú rovnakú úroveň rastlinolekárskej ochrany ako požiadavka, aby sa rastliny pestovali v oblasti bez výskytu škodcu, aj vzhľadom na skutočnosť, že vo Francúzsku boli potvrdené nové zistenia škodcu.
                  
               
                     (6)
                  
                  
                     Na základe týchto úvah navrhlo Spojené kráľovstvo vo svojich opatreniach, že rastliny Platanus L. určené na výsadbu, okrem semien, by sa mali počas celého ich života pestovať v oblasti bez výskytu škodcu alebo v chránenej zóne Únie.
                  
               
                     (7)
                  
                  
                     V navrhovaných opatreniach Spojeného kráľovstva sa takisto špecifikuje, že rastliny, na ktoré sa tieto opatrenia týkajúce sa škodcov Xylella fastidiosa a Ceratocystis platani vzťahujú, by sa mohli premiestňovať do Spojeného kráľovstva len spolu s oficiálnym vyhlásením, ktoré potvrdzuje splnenie uvedených požiadaviek.
                  
               
                     (8)
                  
                  
                     Oznámenie Spojeného kráľovstva obsahovalo aj návrhy opatrení proti škodcom Agrilus planipennis a Candidatus Phytoplasma ulmi, ktoré sú prísnejšie ako existujúce pravidlá Únie. Komisia tieto opatrenia v rámci ich preskúmania posúdi a prerokuje na zasadnutí Stáleho výboru pre rastliny, zvieratá, potraviny a krmivá.
                  
               
                     (9)
                  
                  
                     Spojené kráľovstvo 1. apríla 2020 informovalo Komisiu, že vnútroštátne opatrenia týkajúce sa špecifikovaných škodcov nadobudli účinnosť 21. apríla 2020, platia najskôr v Anglicku a čoskoro sa rozšíria aj na iné časti Spojeného kráľovstva.
                  
               
                     (10)
                  
                  
                     Na základe skutočností oznámených Spojeným kráľovstvom Komisia v súlade s článkom 52 ods. 3 usúdila, že riziko v ňom uvedené bolo dostatočne znížené článkom 9 vykonávacieho rozhodnutia (EÚ) 2015/789, pokiaľ ide o Xylella fastidiosa, a bodom 17 prílohy VIII k vykonávaciemu nariadeniu (EÚ) 2019/2072, pokiaľ ide o Ceratocystis platani. Komisia vychádzala najmä z toho, že neexistujú žiadne nové vedecké alebo technické dôkazy, ktoré by odôvodňovali zmenu uvedených opatrení. Komisia informovala o oznámení Spojeného kráľovstva aj členské štáty a vyzvala ich, aby do 24. apríla 2020 predložili svoje stanoviská.
                  
               
                     (11)
                  
                  
                     Komisia 3. apríla 2020 požiadala Spojené kráľovstvo, aby prijatie týchto opatrení bezodkladne odložilo. Komisia zároveň informovala Spojené kráľovstvo, že požiadavka na dodatočné vyhlásenie, ktoré sprevádza príslušné komodity, nie je v súlade s ustanoveniami nariadenia (EÚ) 2016/2031, pokiaľ ide o premiestňovanie regulovaných rastlín v rámci Únie. Komisia si takisto vyhradila možnosť prijať akt podľa článku 52 ods. 4 uvedeného nariadenia.
                  
               
                     (12)
                  
                  
                     Spojené kráľovstvo odpovedalo 20. apríla 2020, pričom ďalej objasnilo svoje dôvody, prečo by sa podľa neho návrh vnútroštátnych opatrení mal prijať.
                  
               
                     (13)
                  
                  
                     Pokiaľ ide o Xylella fastidiosa, uviedlo zistenia tohto škodcu na rastlinnom materiáli Únie, s ktorým sa obchodovalo alebo ktorý bol určený na obchodovanie (napr. zachytenie tohto škodcu v Belgicku), a závery Európskeho úradu pre bezpečnosť potravín (ďalej len „úrad“) o obdobiach, počas ktorých sa symptómy tohto škodcu nepreukazujú (tzv. asymptomatické obdobia) a ktoré neboli zohľadnené v právnych predpisoch Únie. Podľa Spojeného kráľovstva oba faktory naznačujú, že stále pretrváva riziko, že sa z Únie vyváža infikovaný materiál (vrátane asymptomatického materiálu).
                  
               
                     (14)
                  
                  
                     Pokiaľ ide o Ceratocystis platani, Spojené kráľovstvo ďalej uviedlo, že jeho opatrenia sú reakciou na situáciu, ktorá vznikla po tom, ako v novembri 2019 predložilo Stálemu výboru pre rastliny, zvieratá, potraviny a krmivá dodatočné informácie. Tieto dodatočné informácie sa týkali nových zistení výskytu škodcu vo Francúzsku, pričom prípady napadnutia sa v porovnaní s predchádzajúcimi zisteniami vyskytli oveľa severnejšie a neexistujú žiadne dôkazy o zdroji infekcie. Podľa Spojeného kráľovstva šírenie škodcu na sever spolu s neistotou, pokiaľ ide o jeho šírenie, poukazuje na zvýšené riziko výskytu tohto škodcu a odôvodňuje zavedenie týchto opatrení.
                  
               
                     (15)
                  
                  
                     Dňa 21. apríla 2020 boli uvedenými vnútroštátnymi opatreniami zmenené nariadenia o úradných kontrolách (zdravie rastlín a geneticky modifikované organizmy) (Anglicko) z roku 2019 (vykonávací predpis 2019/1517), najmä nariadenia 2(6)b)iii), 2(7) a 2(8) nariadení o úradných kontrolách (zdravie rastlín a geneticky modifikované organizmy) (Anglicko) (zmena) z roku 2020 (6) (ďalej len „nariadenia Spojeného kráľovstva“). Uvedené opatrenia nadobudli účinnosť bez toho, aby boli prerokované v Stálom výbore pre rastliny, zvieratá, potraviny a krmivá.
                  
               
                     (16)
                  
                  
                     Pokiaľ ide o Xylella fastidiosa, v nariadeniach Spojeného kráľovstva sa stanovujú opatrenia, ktoré Spojené kráľovstvo oznámilo Komisii 10. marca 2020.
                  
               
                     (17)
                  
                  
                     Vo vykonávacom rozhodnutí (EÚ) 2015/789 sa stanovujú opatrenia proti udomácneniu a rozšíreniu Xylella fastidiosa v Únii. Na základe vedeckého a technického vývoja boli požiadavky na premiestňovanie hostiteľských rastlín uvedeného škodcu na území Únie zmenené niekoľkými aktmi, pričom posledným je vykonávacie rozhodnutie Komisie (EÚ) 2018/1511 (7). Tieto opatrenia vychádzajú z najnovších vedeckých stanovísk úradu (8). Boli stanovené požiadavky na premiestnenie náchylných rastlín v rámci Únie z vymedzených oblastí, ako aj z iných častí Únie. O uvedených opatreniach sa ďalej rokovalo v Stálom výbore pre rastliny, zvieratá, potraviny a krmivá s cieľom prijať nové vykonávacie nariadenie Komisie, ktorým by sa zrušilo a nahradilo vykonávacie rozhodnutie (EÚ) 2015/789.
                  
               
                     (18)
                  
                  
                     V tejto súvislosti opatrenia stanovené v nariadeniach Spojeného kráľovstva nie sú úmerné zistenému riziku. Napriek skutočnosti, že niektoré ustanovenia sa vzťahujú na rastliny pochádzajúce z iných ako vymedzených oblastí, v ktorých nie je známy výskyt Xylella fastidiosa, nariadenia Spojeného kráľovstva vyžadujú, aby sa minimálne jeden rok pred ich vývozom pestovali na registrovanom a kontrolovanom mieste výroby, ktoré je obkolesené zónou 200 m bez výskytu škodcu a aby sa každoročne podrobili prehliadkam založeným na intenzívnom odbere vzoriek a testovaní a aby bezprostredne pred ich premiestnením bola vykonaná ďalšia prehliadka. Týmto opatrením sa zavádzajú dodatočné obmedzenia článku 9 vykonávacieho rozhodnutia (EÚ) 2015/789, v ktorom ale už sú stanovené prísnejšie podmienky premiestňovania týchto rastlín, ak pochádzajú z iných ako vymedzených oblastí. Toto opatrenie je neúmerné zistenému riziku, pretože vážne a dodatočne narúša obchodovanie s dotknutými rastlinami, a to prísnejšie, než je odôvodnené najnovším vedeckým stanoviskom úradu (9) uverejneným v máji 2019. Okrem toho od poslednej zmeny vykonávacieho rozhodnutia (EÚ) 2015/789 v roku 2018 sa v súvislosti s objemom príslušného obchodu zistil len zanedbateľný počet prípadov zachytenia hostiteľských rastlín škodcu Xylella fastidiosa pri ich premiestňovaní v rámci Únie, pričom v roku 2020 nebol zistený ani jeden. Pokiaľ ide o asymptomatické obdobie infikovaných rastlín, na ktoré odkazuje Spojené kráľovstvo, úrad vo svojom najnovšom stanovisku z mája 2019 uviedol, že prehliadky založené na viditeľných symptómoch nemusia včas odhaliť prítomnosť škodcu na niektorých hostiteľoch, a to aj v dôsledku viacerých faktorov, ktoré prispievajú k výskytu týchto symptómov (napr. rastlinný druh, úroveň bakteriálneho inokula, poddruhy škodcu Xylella fastidiosa, ako aj klimatické podmienky). Preto sa v prípade rastlín, na ktoré sa vzťahujú nariadenia Spojeného kráľovstva, vo vykonávacom rozhodnutí (EÚ) 2015/789 stanovuje, že intenzívne prehliadky založené na odbere vzoriek a testovaní sa vykonávajú bez ohľadu na výskyt symptómov. Rokovania v Stálom výbore pre rastliny, zvieratá, potraviny a krmivá o návrhu aktu, ktorým sa má uvedené rozhodnutie zrušiť a nahradiť, potvrdili uvedený prístup založený na dostupnom vedeckom a technickom posúdení.
                  
               
                     (19)
                  
                  
                     Preto dočasné opatrenia, ktoré prijalo Spojené kráľovstvo, nie sú dostatočne odôvodnené. Okrem toho výsledky intenzívnych monitorovacích kampaní uskutočnených členskými štátmi v súlade s uvedeným rozhodnutím potvrdzujú výskyt Xylella fastidiosa v častiach Talianska, Francúzska, Španielska a Portugalska, kde boli oblasti prienikov riadne vymedzené a podliehajú prísnym kontrolným opatreniam.
                  
               
                     (20)
                  
                  
                     To isté platí pre opatrenie stanovené v nariadeniach Spojeného kráľovstva týkajúce sa dovozu Olea europaea L. a Prunus dulcis L. do Spojeného kráľovstva z oblastí s výskytom Xylella fastidiosa, ktorý je podľa týchto nariadení povolený len vtedy, ak sú rastliny pestované počas štyroch rokov pred ich vývozom alebo v prípade mladších rastlín počas celého ich života vo fyzicky chránenej prevádzke. Súčasné opatrenia Únie už zavádzajú prísne podmienky pre tieto rastliny, keď sa pestujú vo vymedzených oblastiach. Štvorročným obdobím stanoveným v nariadeniach Spojeného kráľovstva sa má zabezpečiť primeraný čas na to, aby sa symptómy škodcu prejavili v prípade jeho výskytu na rastline. Tento cieľ sleduje článok 9 vykonávacieho rozhodnutia (EÚ) 2015/789, v ktorom sa vyžaduje pestovanie týchto rastlín v prevádzkach zabezpečených proti hmyzu a intenzívny odber vzoriek a testovanie počas ich vegetačného cyklu bez ohľadu na výskyt symptómov vrátane úradných prehliadok podľa možnosti čo najbližšie k času ich premiestnenia.
                  
               
                     (21)
                  
                  
                     Dočasné opatrenia, ktoré členský štát prijal v súlade s článkom 52 ods. 2 nariadenia (EÚ) 2016/2031 na zníženie rizika uvedeného v článku 52 ods. 1, musia vzhľadom na ich špecificky cielenú povahu predstavovať len výnimočné opatrenie. Navyše ani po rokovaniach, ktoré prebehli v Stálom výbore pre rastliny, zvieratá, potraviny a krmivá v rokoch 2019 a 2020, nebolo žiadne z opatrení prijatých v nariadeniach Spojeného kráľovstva posúdené ako primerané alebo odôvodnené na to, aby sa zahrnulo do aktu, ktorým sa zruší a nahradí vykonávacie nariadenie (EÚ) 2015/789. Dočasné opatrenia podľa článku 52 ods. 2 nariadenia (EÚ) 2016/2031 musia predstavovať výnimočné opatrenie a nemôžu byť nástrojom na obchádzanie väčšinového hlasovania.
                  
               
                     (22)
                  
                  
                     Pokiaľ ide o Ceratocystis platani, v nariadeniach Spojeného kráľovstva sa stanovujú opatrenia, ktoré Spojené kráľovstvo oznámilo Komisii 10. marca 2020. Tieto opatrenia sú prísnejšie ako zodpovedajúca požiadavka stanovená v bode 17 prílohy VIII k vykonávaciemu nariadeniu (EÚ) 2019/2072, čo dodatočne umožňuje, aby príslušné rastliny na výsadbu pochádzali za určitých podmienok aj z miesta výroby bez výskytu škodcu a nielen z oblasti bez výskytu škodcu. Opatrenia stanovené vo vykonávacom nariadení (EÚ) 2019/2072 týkajúce sa interného premiestňovania rastlín Platanus L. na výsadbu sú vychádzajú z najnovšieho vedeckého stanoviska úradu o hodnotení rizika a možnostiach zníženia výskytu škodcu Ceratocystis platani v EÚ (10). Od prijatia uvedeného nariadenia neboli sprístupnené žiadne nové vedecké alebo technické dôkazy a Spojené kráľovstvo neposkytlo ani žiadne nové informácie. V prílohe VIII k vykonávaciemu nariadeniu (EÚ) 2019/2072 sú v porovnaní s opatreniami stanovenými v smernici Rady 2000/29/ES (11) stanovené dodatočné podmienky pre voľné miesta výroby s cieľom poskytnúť väčšiu istotu, pokiaľ ide o neprítomnosť škodcov v obchodovaných rastlinách Platanus L. na výsadbu. Opatrenia Spojeného kráľovstva preto nie sú dostatočne odôvodnené žiadnymi novými vedeckými alebo technickými dôkazmi, ktoré boli uverejnené od prijatia vykonávacieho nariadenia (EÚ) 2019/2072.
                  
               
                     (23)
                  
                  
                     V nariadeniach Spojeného kráľovstva sa okrem toho stanovuje, že všetky uvedené rastliny a rastlinné produkty sa môžu premiestňovať z Únie na jeho územie len vtedy, ak sú sprevádzané úradnými vyhláseniami potvrdzujúcimi súlad s ustanoveniami uvedených nariadení.
                  
               
                     (24)
                  
                  
                     Po nadobudnutí účinnosti nariadení Spojeného kráľovstva Komisia 28. apríla 2020 informovala Spojené kráľovstvo, že uvedené nové vnútroštátne opatrenia presahujú existujúce požiadavky, nie sú podložené najnovším vedeckým odôvodnením a sú neprimerané. Komisia preto požiadala Spojené kráľovstvo, aby zrušilo alebo zmenilo tieto opatrenia v súlade s článkom 52 ods. 4 nariadenia (EÚ) 2016/2031. K takémuto zrušeniu alebo zmene ešte nedošlo a Spojené kráľovstvo neuviedlo, či tak urobí.
                  
               
                     (25)
                  
                  
                     Z tohto hľadiska je vhodné rozhodnúť, že opatrenia Spojeného kráľovstva, ktoré sa týkajú špecifikovaných škodcov a zavádzajú prísnejšie požiadavky na premiestňovanie dotknutých rastlín a rastlinných produktov v rámci Únie ako tie, ktoré vyplývajú z pravidiel Únie, treba zodpovedajúcim spôsobom zmeniť tak, aby boli v súlade s právnymi predpismi Únie.
                  
               
                     (26)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Povinnosť zmeniť nariadenia o úradných kontrolách (zdravie rastlín a geneticky modifikované organizmy) (Anglicko) z roku 2019
            
               1.   Na účely tohoto článku
               
                           a)
                        
                        
                           „nariadenia Spojeného kráľovstva o úradných kontrolách z roku 2019“ sú: nariadenia o úradných kontrolách (zdravie rastlín a geneticky modifikované organizmy (Anglicko) z roku 2019 (vykonávací predpis 2019/1517) [Official Controls (Plant Health and Genetically Modified Organisms) (England) Regulations 2019 (Statutory Instrument 2019/1517)];
                           
                        
                     
                           b)
                        
                        
                           „nariadenia Spojeného kráľovstva o úradných kontrolách z roku 2020“ sú: nariadenia o úradných kontrolách (zdravie rastlín a geneticky modifikované organizmy (Anglicko) (zmena) [Official Controls (Plant Health and Genetically Modified Organisms) (England) (Amendment) Regulations 2020] [najmä nariadenie 2(6)b)iii), nariadenie 2(7) a nariadenie 2(8)], ktoré nadobudli účinnosť 21. apríla 2020.
                        
                     
            
               2.   Spojené kráľovstvo zmení nariadenia Spojeného kráľovstva o úradných kontrolách z roku 2019 tak, že zruší zmeny týkajúce sa škodcov Xylella fastidiosa a Ceratocystis platani, ktoré boli v uvedených nariadeniach vykonané nariadeniami Spojeného kráľovstva o úradných kontrolách z roku 2020.
            
         
         
            Článok 2
            Lehota na splnenie povinnosti
            Spojené kráľovstvo uvedie do účinnosti ustanovenia potrebné na dosiahnutie súladu s týmto rozhodnutím najneskôr do 20. júna 2020.
         
         
            Článok 3
            Adresáti
            Toto rozhodnutie je určené Spojenému kráľovstvu Veľkej Británie a Severného Írska.
         
         
            V Bruseli 4. júna 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 317, 23.11.2016, s. 4.
         
            (2)  Ú. v. EÚ L 29, 31.1.2020, s. 7.
         
            (3)  Department for Environment, Food and Rural Affairs, Rapid Pest Risk Analysis (PRA) for Xylella fastidiosa, február 2020; https://planthealthportal.defra.gov.uk/assets/pras/Xylella-Draft-PRA.pdf
         
            (4)  Vykonávacie rozhodnutie Komisie (EÚ) 2015/789 z 18. mája 2015 týkajúce sa opatrení proti zavlečeniu organizmu Xylella fastidiosa (Wells et al.) do Únie a jeho rozšíreniu na jej území (Ú. v. EÚ L 125, 21.5.2015, s. 36).
         
            (5)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).
         
            (6)  The Official Controls (Plant Health and Genetically Modified Organisms) (England) (Amendment) Regulations 2020, UK Statutory Instruments, 2020 No. 381, Regulation 2.
         
            (7)  Vykonávacie rozhodnutie Komisie (EÚ) 2018/1511 z 9. októbra 2018, ktorým sa mení vykonávacie rozhodnutie (EÚ) 2015/789 týkajúce sa opatrení proti zavlečeniu organizmu Xylella fastidiosa (Wells et al.) do Únie a jeho rozšíreniu na jej území (Ú. v. EÚ L 255, 11.10.2018, s. 16).
         
            (8)  Vestník EFSA (EFSA Journal) (2015) 13(1):3989, 262 s, doi:10.2903/j.efsa.2015.3989.
         Vestník EFSA (EFSA Journal) (2016) 14(10):4601, 19 s doi:10.2903/j.efsa.2016.4601.
         
            (9)  Vestník EFSA (EFSA Journal) (2019) 17(5):5665, 200 s, https://doi.org/10.2903/j.efsa.2019.5665.
         
            (10)  Vestník EFSA (EFSA Journal) (2016) 14(12):4640, 65 s, doi:10.2903/j.efsa.2016.4640.
         
            (11)  Smernica Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva (Ú. v. EÚ L 169, 10.7.2000, s. 1).